Starf frjótæknis lætur kannski ekki mikið yfir sér , en að öðrum störfum ólöstuðum má leiða gild rök fyrir því að það sé eitt af undirstöðustörfum í kúabúskap á Íslandi undanfarna áratugi , eða allt síðan farið var að vinna markvisst að kynbótum mjólkurkúa í landinu . Magnús Agnarsson hefur starfað sem frjótæknir hjá Búnaðarsambandi Vesturlands síðan 1981 . Blaðamaður Skessuhorns hitti Magnús einn rigningardag í septemberbyrjun og fékk að fylgja honum til starfa sinna . Ferð dagsins hefst í fjósinu á Hvanneyri , þaðan lá leiðin að Geitabergi í Svínadal , Skálpastöðum í Lundarreykjadal , Ásgarði í Reykholtsdal , Steinum í Stafholtstungum og endað á Leiðólfsstöðum í Láxárdal í Dölum . Stoppið á hverjum stað er ekki langt en þó gefst tími til að spjalla við bændur um daginn og veginn , veðurhorfur , göngur og það sem máli skiptir umfram annað á líðandi stund í lífi bænda . Á leiðinni á milli staða gefst tími til spjalls um starfið , áhugamálin og lífshlaupið . Rætt er við Magnús Agnarsson , sem hefur starfað sem frjótæknir í þrjá áratugi , í Skessuhorni vikunnar .